དེང་རབས་བོད་ཀྱི་བུད་མེད་ཤེས་ཡོན་ཅན་སྐོར་ཞིག་གིས་ཀྱང་བོད་ཀྱི་བུད་མེད་རྣམས་ཀྱི་བསམ་བློའི་སད་རྟོགས་འབྱུང་བའི་ཐད་ནས་འབད་བརྩོན་བྱེད་བཞིན་ཡོད་ལ།དེ་ལས་ཀྱང་དེའི་ཕྱོགས་སུ་ནུས་པ་བླ་ལྷག་ཏུ་འདོན་མཁན་དང་ཤ་ཐག་རུས་ཐག་བྱེད་བཞིན་པ་ནི།ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་གཞོན་པ་དང་དེང་རབས་བོད་ཀྱི་བུད་མེད་སྙན་ངག་པ་གྲགས་ཅན་དཔལ་མོ་ལགས་རེད།ཁོ་མོས་བོད་རིགས་བུད་མེད་རྣམས་ཀྱི་ཡིད་སྐྱོ་བའི་ལས་དབང་འདི་དག་སེམས་ནས་མ་བཟོད་པའམ་ཡང་ན་བུད་མེད་རྣམས་ཀྱི་རྩོམ་འབྲིའི་ནུས་པ་སྐྱེད་བསྲིང་བྱེད་ཆེད་དུ།ཁོ་མོས་ཐོག་མར་རང་སྟེང་ནས་མ་དངུལ་བཏང་ནས་གངས་ཅན་སྐྱེས་མའི་ཚགས་པར་ཞེས་པ་ཞིག་བསྒྲུབས་པ་དེ་ད་ལྟ་ཡང་མ་ཉམས་པར་རྒྱལ་ཁབ་ཕྱི་ནང་གི་ཀློག་པ་པོ་ཁྲི་མ་འབུམ་གྱི་མིག་ལམ་དུ་བཀྲམས་ཡོད་ལ།ཚགས་པར་དེར་ཀློག་པ་པོ་མང་པོ་ཞིག་གི་དགའ་བསུ་ཆེན་པོ་ཐོབ་ཀྱིན་ཡོད་པ་རེད།ཁོ་མོས་མི་རིགས་སྤྱི་དང་ནང་སྒོས་སུ་བོད་རིགས་བུད་མེད་རྣམས་ཀྱི་ཡ་ང་བའི་འགྲོ་འདུག་སྤྱོད་གསུམ་དང་།སད་རྟོགས་བྱུང་མེད་པའི་བསམ་བློར་བློ་འབྱེད་ཀྱི་ལྡེ་མིག་ཅིག་འཚོལ་དང་འཚོལ་བཞིན་པའི་ལྷག་བསམ་ལ་ང་ཚོས་སེམས་གཏིང་ནས་ཡི་རང་དང་གོང་བཀུར་མི་བྱེད་ཐབས་མེད་རེད།